2020. gada 13. oktobrī Rīkojums Nr. 601

Rīgā (prot. Nr. 61 10. §)

**Par valstij dividendēs izmaksājamo valsts sabiedrības ar ierobežotu atbildību "Aknīstes psihoneiroloģiskā slimnīca", sabiedrības ar ierobežotu atbildību "Ludzas medicīnas centrs", valsts sabiedrības ar ierobežotu atbildību "Piejūras slimnīca" un valsts sabiedrības ar ierobežotu atbildību "Bērnu klīniskā universitātes slimnīca" 2019. gada peļņas daļu**

1. Saskaņā ar Ministru kabineta 2015. gada 22. decembra noteikumu Nr. 806 "Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu" 11.2.3. un 11.2.4. apakšpunktu noteikt, ka:

1.1. valsts sabiedrība ar ierobežotu atbildību "Aknīstes psihoneiroloģiskā slimnīca" (vienotais reģistrācijas Nr. 40003453643) nemaksā dividendes (80 % jeb 1 116,80 *euro*) no tīrās peļņas par 2019. gadu;

1.2. sabiedrība ar ierobežotu atbildību "Ludzas medicīnas centrs" (vienotais reģistrācijas Nr. 40003258973) nemaksā dividendes (80 % jeb 360 462,40 *euro*) no tīrās peļņas par 2019. gadu;

1.3. valsts sabiedrība ar ierobežotu atbildību "Piejūras slimnīca" (vienotais reģistrācijas Nr. 40003343729) nemaksā dividendes (80 % jeb 3 037,60 *euro*) no tīrās peļņas par 2019. gadu;

1.4. valsts sabiedrība ar ierobežotu atbildību "Bērnu klīniskā universitātes slimnīca" (vienotais reģistrācijas Nr. 40003457128) nemaksā dividendes (80 % jeb 6 004,00 *euro*) no tīrās peļņas par 2019. gadu.

2. Veselības ministrijai kā kapitāla daļu turētājai nodrošināt, ka šā rīkojuma 1. punktā minēto sabiedrību ar ierobežotu atbildību 2019. gadā gūtā tīrā peļņa tiek novirzīta valsts apmaksāto veselības aprūpes pakalpojumu kvalitātes un pieejamības uzlabošanai, tai skaitā:

2.1. valsts sabiedrības ar ierobežotu atbildību "Aknīstes psihoneiroloģiskā slimnīca" maģistrālā ūdensvada un kanalizācijas pārbūves izmaksu segšanai, lai nodrošinātu nepārtrauktu slimnīcas saimniecisko darbību;

2.2. sabiedrības ar ierobežotu atbildību "Ludzas medicīnas centrs" medicīnas iekārtu iegādei, tai skaitā hemodialīzes iekārtu un transezofageālās zondes iegādei, lai nodrošinātu veselības aprūpes pakalpojumu attīstību;

2.3. valsts sabiedrības ar ierobežotu atbildību "Piejūras slimnīca" kopīgi ar Lietuvu īstenojamā pārrobežu projekta INTERREG Nr. LLI-336 "Successful psychosocial and sensory rehabilitation for children and adults suffering from mental behavioral disorders" (SUPER) ("Veiksmīga psihosociālā un sensorā rehabilitācija bērniem un pieaugušajiem, kuri cieš no garīgiem un uzvedības traucējumiem") realizācijai;

2.4. valsts sabiedrības ar ierobežotu atbildību "Bērnu klīniskā universitātes slimnīca" dezinfekcijas un sterilizācijas līdzekļu iegādei.

Ministru prezidents A. K. Kariņš

Veselības ministre I. Viņķele